**Ψήφισμα συμπαράστασης στους/στις διωκόμενους/ες εκπαιδευτικούς**

Όλο το περασμένο διάστημα επιδόθηκαν από τη Διεύθυνση Πρωτοβάθμιας Εκπαίδευσης Α’ Αθήνας παραπομπές σε πειθαρχικό συμβούλιο σε νεοδιόριστους/ες εκπαιδευτικούς διότι συμμετέχουν στην προκηρυγμένη απεργία-αποχή της ομοσπονδίας τους ενάντια στην αξιολόγηση. Εμείς, ως γονείς, στεκόμαστε απέναντι σε κάθε προσπάθεια τρομοκράτησης όλων των εκπαιδευτικών που ασκούν νόμιμο δικαίωμά τους, όπως αυτή εκφράζεται με τις πειθαρχικές διώξεις από τη ΔΙ.Π.Ε., και καλούμε το υπουργείο Παιδείας να στηρίξει το δημόσιο σχολείο, τους/τις μαθητές/τριες και τους/τις εκπαιδευτικούς του.

Υπενθυμίζουμε ότι αυτό το υπουργείο Παιδείας

* κάθε χρόνο αφήνει τα σχολεία υποστελεχωμένα, με διδακτικά κενά έως αυτήν τη στιγμή και ενώ οδεύουμε προς το τέλος της σχολικής χρονιάς,
* δεν προσλαμβάνει επαρκή αριθμό εκπαιδευτικών παράλληλης στήριξης με βάση τις ανάγκες κάθε σχολείου και κάθε παιδιού, αφήνοντας και φέτος παιδιά με αναπηρία και/ή ειδικές εκπαιδευτικές ανάγκες χωρίς παράλληλη στήριξη, και μάλιστα εις βάρος όλης της λειτουργίας του δημόσιου σχολείου (στις απαντήσεις του σε διαμαρτυρίες συλλόγων, δε, το υπουργείο πετάει, κατά την προσφιλή του συνήθεια, το μπαλάκι στους/στις εκπαιδευτικούς που δεν... διαλέγουν το εκάστοτε σχολείο),
* κάνει συμπτύξεις τμημάτων, δείχνοντας απόλυτη αδιαφορία για την υποβάθμιση της εκπαιδευτικής διαδικασίας,
* δημιούργησε μια απολύτως ελεγχόμενη από το ίδιο ηλεκτρονική πλατφόρμα για την εγγραφή των παιδιών στην Α’ τάξη, η οποία αγνοεί επιδεικτικά τη σύνθεση του μαθητικού πληθυσμού και προϋποθέτει ότι όλοι οι γονείς είναι εγγράμματοι και έλληνες,
* χαρίζει τα δημόσια σχολεία σε ευεργέτες, βλ. Ίδρυμα Ωνάση, χωρίς ούτε καν να προβλέπει πού θα πάνε τα παιδιά τα οποία δεν θα γίνουν δεκτά στα επονομαζόμενα «ωνάσεια σχολεία»,
* αρνείται να εφαρμόσει τις δικαστικές αποφάσεις βάσει των οποίων υποχρεούται να μονιμοποιήσει τους νεοδιόριστους στη διετία ανεξάρτητα από το αν έχουν αξιολογηθεί ή όχι.

Θέλουμε ένα δημόσιο σχολείο για όλα τα παιδιά, με σεβασμό στην εκπαιδευτική διαδικασία, χωρίς συμπτύξεις, διδακτικά κενά, ελλείψεις εκπαιδευτικών. Θέλουμε οι εκπαιδευτικοί των παιδιών μας να κάνουν τη δουλειά τους χωρίς απειλές και τρομοκρατία, σε σχολικά κτίρια κατάλληλα να περνούν (τα παιδιά μας και εκείνοι/ες) έως και 10 ώρες της ημέρας τους χωρίς να φοβούνται μήπως πλημμυρίσουν, μήπως τους πέσει το ταβάνι στο κεφάλι ή μήπως σκάσουν τα καλοριφέρ.

Οι αγώνες μας ως γονιών για την υπεράσπιση του δημόσιου χαρακτήρα των σχολείων των παιδιών μας είναι κοινοί με τους αγώνες των εκπαιδευτικών. Συντασσόμαστε μαζί τους και σε αυτήν τη μάχη που δίνουν με αξιοπρέπεια, προσφέροντας μάλιστα ένα «μάθημα» στα παιδιά μας: να μη φοβούνται να διεκδικούν το δίκιο τους.

**Ζητάμε να σταματήσουν τώρα όλες οι διώξεις εκπαιδευτικών για τη συμμετοχή τους στην απεργία-αποχή από την αξιολόγηση. Ζητάμε άμεση μονιμοποίηση όλων των νεοδιόριστων εκπαιδευτικών!**

Ένωση Συλλόγων Γονέων & Κηδεμόνων 2ης Δ.Κ. Αθηνών

Ένωση Συλλόγων Γονέων & Κηδεμόνων Καισαριανής

Σύλλογος Γονέων & Κηδεμόνων 14ου Δημοτικού Σχολείου Αθηνών «Δημήτρης Πικιώνης»

Σύλλογος Γονέων & Κηδεμόνων Μαθητών & Μαθητριών 14ου Νηπιαγωγείου Αθηνών

Σύλλογος Γονέων & Κηδεμόνων 26ου Δημοτικού Σχολείου Αθηνών

Νέος Σύλλογος Γονέων 36ου Δημοτικού Σχολείου Αθηνών

Σύλλογος Γονέων & Κηδεμόνων 40ού Δημοτικού Σχολείου Αθηνών

Σύλλογος Γονέων & Κηδεμόνων 73ου Δημοτικού Σχολείου Αθηνών

Σύλλογος Γονέων & Κηδεμόνων 133ου Δημοτικού Σχολείου Αθηνών